- 1 Te'aitamete
- <
- 19
- >

19
'Eriyaxi kemɨtiuyuta'unaxɨ
1 Hikɨ 'Akawi 'uka Ketsaweri katiniutaxatɨani naime 'Eriyaxi kemɨreyuri, kemɨtiwarukwikai yunaime Wahari niukametemama 'ixiparakɨ. 2 Hikɨ Ketsaweri xeime kanenɨ'ani 'Eriyaxi hetsɨa, mɨpaɨ mɨtitahɨawekɨ: «Kakaɨyarixi mekenetsi'u'uximatɨani mekanetsinenimayatɨ xɨka 'uxa'a 'epauka 'akuxi nekametsimieweni kepemɨtiwarukwi 'iya».
3 'Ana 'Eriyaxi kaniutimani kaniuyuta'una mɨkamierienikɨ. Kepauka Weritsewa meta'a Kura kwieyaritsie, mana yuparewiwame kaniuku'eirieni, 4 hikɨ kaneyani makumawetsie xeitukari kaniumiekaitɨni. Kepauka 'umietɨ 'ɨtsi hetɨa kaninuani, mɨkɨ 'etɨriyayatɨa kaniutayerɨni 'ari heumɨmɨtɨ, mana mɨpaɨ kaniutayɨni: «Yawé 'aku, 'ari nepu'uxeri. Netukari keneneunawairi, ne'ukiyarima ke'aixɨa memɨte'u'iyarikai mɨpaɨkuta nepɨkatiuka'iyari». 5 Hikɨ 'ɨtsitɨa kaniukahuni 'ana kaneukuni.
Yapaukata, niuki tuayame kanimayɨani mɨpaɨ katinitahɨawe: «Kenanukukexi, ketineukwa'i». 6 'Eriyaxi 'anukukeka kananieretɨyani, hikɨ manutimu'utsie paa kaniuxeiya xikeke kwaxiyariekame tɨtsie meta haa xeitekɨxiyari. Katiniukwani meta kananuhareni, hikɨ tawarita kaniukahuni.
7 Hutarieka niuki tuayame Yawé hetsɨa mieme kaninuani, 'ikuyuitɨwatɨ, mɨpaɨ katinitahɨawe: «Kenanukukexi, ketineukwa'i, tewa pekaniyemieni». 8 'Eriyaxi kananukukeni, katiniukwani meta kananuhareni. Mɨkɨ 'ikwaikɨ 'utatɨrɨkaxɨaka, huta tewiyari tukari huta tewiyari tɨkari kaniumiekaitɨni 'anake kaneta'ani Huré paitɨ, hɨri Kakaɨyari hetsɨa mɨmieme hetsie paitɨ. 9 Mana 'ana tɨkarikɨ terɨta kanayekateitɨni.
Yawé 'Eriyaxi hɨxie kemɨtiyuhekɨataxɨ
'Arikeke, Yawé kanitahɨawe, mɨpaɨ katinita'iwawiya:
—¿'Eriyaxi, kepetiyuriene 'ena?
10 Mɨpaɨ katinitahɨawe 'Eriyaxi:
—Ne nepɨmatsinaki'erie waɨkawa yemekɨ, Yawé Kakaɨyari Naimekɨmɨtɨrɨkaɨye pemɨhɨkɨ. 'Ixaheritsixi mekaniku'eirieni 'atɨratu, mawari taiyame 'ahetsɨa mieme mekaniuti'una, meta 'ahetsɨa miemete 'aniukamete mekaniwarukwini 'ixiparakɨ. Ne xeikɨari nekaniuyeikani nexaɨtame, hikɨta ne mekaneniwautɨweni menetsimienike.
11 Yawé mɨpaɨ katinitahɨawe:
—Keniwayeye'a kenemie yemuritsie mana nehɨxie keneweni, 'ari kanaye'aximeni mana nemuyeyanikɨ.
Hikɨ Yawé nɨ'arieya hepaɨ 'anuyekaitɨ meri kananuyeyani 'eka kwi tɨrɨkaɨyetɨ, naitɨ hɨri kaniutayuanekaitɨni, 'ai kaneukutarikekaitɨni, peru Yawé 'ekatsie pɨka'uyeikakai 'akuxi. Hikɨ 'eka 'anuyeyaku kwie kaniutayuani, peru mɨkɨtsieta Yawé pɨka'uyeikakai. 12 Kwie 'utayuaku mɨkɨ 'utɨmata kananuyeyani tai, peru yaxeikɨata mɨkɨ tai hetsie Yawé pɨkayewekai. Tawarita mɨkɨ tai 'utɨma kaninuani 'etsiwa yuariya kayuwatɨ 'umakakaku. 13 Kepauka 'Eriyaxi mi'eni, kaneuyukunani yuhɨxie yumatakɨ, wayeyaka terɨ hɨxie kaniutakeni.
Hikɨ niuki kaniu'enieni mɨpaɨ rehɨaweme:
—¿Kepetiyuriene 'Eriyaxi 'ena paitɨ?
14 Mɨpaɨ katinita'eiya 'Eriyaxi:
—Ne nepɨmatsinaki'erie waɨkawa yemekɨ, Yawé Kakaɨyari Naimekɨmɨtɨrɨkaɨye pemɨhɨkɨ. 'Ixaheritsixi mekaniuku'eirieni 'atɨratu, mawari taiyame 'ahetsɨa mieme mekaniuti'una, meta 'ahetsɨa miemete 'aniukamete mekaniwarukwini 'ixiparakɨ. Ne xeikɨari nekaniuyeikani nexaɨtame, hikɨta ne mekaneniwautɨweni menetsimienike.
15 Yawé mɨpaɨ katinitahɨawe:
—Kenakunua 'a'utɨma 'ahuyeta kepemɨrane, kenemie Ramatsiku makumawetsie. Kepauka pemeta'ani mana, Katsaheri pepanayexeiya ti'aitame mayanikɨ Tsiriya kwieyaritsie, 16 meta Kehú Nimitsi nu'aya, ti'aitame mayanikɨ 'Ixaheri kwieyaritsie, metatsiere 'Eritseu Tsapati nu'aya, 'Aweri-Mekura kiekame kenanayexeiya 'a'utɨa 'ahetsiemieme neniukame mayanikɨ. 17 Kehú kaniwakwimɨkɨ kemɨ'ane muyuta'una Katsaheri hetsɨa, 'Eritseu kaniwakwimɨkɨ kemɨ'ane muyuta'una Kehú hetsɨa. 18 Matsi, ne nepɨwa'ɨwiyani 'atahuta miriyari 'ixaheritsixi memɨkakatunuma'uiwawe Wahari hɨxie meta memɨka'i'itsiwawe.
'Eritseu kemɨranayexeiyarie
19 'Eriyaxi mana kaniyeyani, hikɨ 'Eritseu kaniukaxeiya Tsapati nu'aya, kanikwietsananekaitɨni. Mana menikwietsanatɨwekaitɨni tamamata heimana huta paritsiyari tuurutsixi, mɨkɨ wa'utɨa miemete pahanakai. 'Eriyaxi 'auriena 'uyeyaka yumata 'amɨyewa kaneitawiwirieni hetsiena. 20 Hikɨ 'Eritseu waruku'eirieka yutuurutsixi 'Eriyaxi 'utɨma kaniutanautsa. Mɨpaɨ katinitahɨawe:
—Keneneupitɨa 'ekɨ, nepaapa nemaama nemɨwatateutɨanikɨ 'itsiyakɨ, hikɨ 'anake nepɨmatsi'anuweiya.
'Eriyaxi mɨpaɨ katinita'eiya:
—Kenemiekakuta. Ne nepɨkamatsita'imaiya.
21 'Eritseu mana kaniku'eirieni peru kaninuanita. Yutuurutsixi memuyuhuta kwietsanamete kaniwarukwini mawari kaniwarayeitɨani. Yuku kɨye kwietsaname 'utataiyaka, wai kaniutiwarɨka hikɨ teɨteri kaniwarumini, mɨkɨta mekateniukwani. Hikɨ 'ana kaneyani 'Eriyaxi mukuweiyanenikɨ 'iparewiwameya kanayani.

- 1 Te'aitamete
- <
- 19
- >

© 2020 Wycliffe Bible Translators, Inc.